Stilbaai: Aansoek vir 'vraghouer-verblyf' afgekeur | Netwerk24
Deur Jackie Kruger 01 Maart 2019 19:17
'n Kaapse sakeman se aansoek om 'n kampeerterrein in Stilbaai in die Suid-Kaap te huur om verblyfeenhede vir toeriste in die vorm van vraghouers op te rig, is afgekeur.
Giuliano Giacovazzi wou 'n gedeelte van erf 238 in Stilbaai-Oos, bekend as Julie se Baai, huur. Die kampeerterrein behoort aan die Hessequa-munisipaliteit.
Julie se Baai Foto: Verskaf
Giacovazzi wou verblyfeenhede vir rugsakreisigers in die vorm van vraghouers daar oprig.
Die Hessequa-munisipaliteit sê in 'n verklaring die aansoek is op 27 Februarie deur sy burgemeesterskomitee afgekeur.
Grant Riddles, Hessequa se burgemeester, sê die afkeur van die aansoek is in die beste belang van die meerderheid van Stilbaai se inwoners.
Volgens die munisipaliteit is 'n verslag aan die burgemeesterskomitee voorgelê waarin die potensiële voordele, nadele en risiko's, die impak van die beoogde ontwikkeling op die plaaslike ekonomie, omgewing en infrastruktuur en werkskeppinggeleenthede uiteengesit is.
637 besware van Stilbaaiers is teen die projek ontvang. Die aansoeker het nie volledige inligting oor die impak van die projek op munisipale infrastruktuur ingedien nie. Daar was ook 'n onvolledige uiteensetting en beplanning van die potensiële voordele vir die ekonomie en werkskepping, en hoe dit bereik sou word.
Volgens die munisipaliteit sal enige verandering aan die status van Julie se Baai deur die wysiging van die ruimtelike-ontwikkelingsraamwerk moet plaasvind. Dit vereis 'n openbaredeelnameproses.